Hoekom is daar 'n hel? - www.bybelkennis.co.za
by Coen Slabber · Published 31/08/2015 · Updated 11/07/2015
Things have come to a pretty pass when religion is allowed to invade the private life – Lord Melbourne, Britse eerste minister in die 1830's
Sommige mense wil nie net vir God wegkruip nie, maar wil so ver as moontlik van Hom wees. Die beste plek vir hulle om te wees, is daar waar God nie is nie. En dit is die hel. Die fundamentele werklikheid van die hel is skeiding van God. Dit gebeur omdat mense nie by Hom wil wees nie.
Dallas Willard sê 'n deel van ons probleem om die hel te verstaan, is die manier waarop ons oor die hemel dink. Ons dink aan die hemel as 'n gemaklike blyplek. Die belangrikste ding van die hemel is dat ons in die teenwoordigheid van God gaan wees. Hy het toegelaat dat ons Hom op aarde kan vermy as ons sou wou, maar as jy hemel toe wil gaan, is God die belangrikste ding op jou horison. Daar is geen manier wat jy Hom sal kan vermy nie.
Ons het heelwat simboliek oor die hel oor die jare ontwikkel. Dit het ons op 'n verkeerde spoor laat beland. Baie mense dink dat die duiwel in beheer is van die hel – die koning. Onwaar. Hy is aan die ontvangskant van straf en lyding in die hel. Hy is verantwoordelik vir baie daarvan op aarde, maar hy is nie verantwoordelik vir wat in die hel gebeur nie.
Natuurlik is dit nie God se wil dat iemand moet omkom nie; God probeer nie mense uit die hemel hou nie; Hy probeer juis om hulle in die hemel te kry. Die enigste manier waarop daar nie 'n hel sou wees nie, is as almal God sou liefhê en in sy teenwoordigheid wou wees. God respekteer die wil van die mens. All that are in hell in hell choose it. Without that self-choice there would be no hell. No soul that seriously and constantly desires joy will ever miss it (C. S. Lewis) As die mens homself as god sien, as hulle tevrede is om in hulle eie wêreld te bestuur, sal dit hulle van God weghou.
Jesus het voortdurend probeer om mense deel van sy koninkryk te maak; Hy het nie geprobeer om mense na die hel te stuur nie. God probeer sy bes met ons binne die beperkings van ons verbeelding en denke. Soms het ons die verkeerde indruk van God. God het nie die hel gemaak omdat hy kwaad was nie; omdat Hy mense wou sien ly nie; omdat Hy daarvan hou om mense te martel nie. Die enigste rede waarom daar 'n hel is, is omdat God voorsiening maak vir wat mense wil hê.